Aase D. Madsen (DF), 2004-06-01:
I Dansk Folkeparti mener vi, det er helt nødvendigt at se på alle realistiske muligheder for helt eller delvis at afløse eller formindske brugen af fossile brændstoffer.
Alle har anerkendt, at de kendte reserver af olie og naturgas udviser en stærkt faldende kurve inden for en kort tidshorisont.
Det har vi her i Folketinget for kort tid siden fået et helt klart billede af i forbindelse med Nordsøaftalen, og det viser klart, at når de fossile brændsler stiger i pris, bliver de alternative energiteknologier mere konkurrencedygtige.
Derfor vil der uden tvivl blive brugt meget store ressourcer i den kommende tid på at forske og udvikle på dette område.
I forbindelse med udvikling af brintteknologien kommer brændselscellen naturligvis også ind i billedet.
Men der er tilsyneladende en tidshorisont på ca. 10 år, før teknologien er et realistisk alternativ, i hvert fald i forbindelse med transportsektoren.
Jeg tænker her også på, at der endnu ikke er foretaget tilbundsgående undersøgelser, der kan vise, hvordan brintudslippet påvirker atmosfæren.
Jeg har i øvrigt set, at videnskabsministeren i samarbejde med Energistyrelsen vil udarbejde en national strategi for udvikling af brintteknologien, og at denne strategiplan vil være færdiggjort i slutningen af 2004.
Det regner Dansk Folkeparti med vil give et godt grundlag for et realistisk viderearbejde med brændselsceller og dermed også brintteknologien.
Økonomi- og erhvervsministeren vil i øvrigt også inddrage en større omstilling af energiforsyningen til vedvarende energi og brint og brændselsceller i forbindelse med handlingsplanen for den fremtidige infrastruktur, der er et led i 29. marts-aftalen.
Hermed får vi endelig en samlet overordnet energiplan i stedet for de evindelige lappeløsninger, hvor man så at sige er hoppet fra tue til tue på det energipolitiske område.
Med hensyn til at udvikle muligheden for at anvende organisk affald og restprodukter til bioætanol og til energi- og transportformål mener Dansk Folkeparti, at det er positivt, at f.eks. Risø og Elsam Biosystems sammen med Fynsværket er i gang med et forsknings- og demonstrationsprojekt til opbygning og afprøvning af de forskellige processer på bioethanolområdet.
Samtidig er der god gang i et dansk pilotprojekt i Kina i forbindelse med opbygning af bioethanolproduktion på grundlag af majshalm.
Hvis dette projekt falder gunstigt ud, vil det i heldigste tilfælde kunne forbedre Danmarks CO2-regnskab i forbindelse med de tilknyttede CO2-projektkreditter, og det skal i øvrigt også ses som et led i regeringens klimastrategiplan, der omfatter de fleksible mekanismer, som Dansk Folkeparti har tilsluttet sig.
Bioethanol kan endvidere overflødiggøre det giftige tilsætningsstof MTBE, der i øjeblikket tilsættes benzinen.
Hvor stor en procentdel af ethanol, der skal tilsættes, skal
Dansk Folkeparti ikke her og nu forpligte sig til at afgøre, men inden for rammerne af EU's brændstofdirektiv vil vi naturligvis være åbne for at se på nogle realistiske muligheder.
Det vil vi uden tvivl høre meget mere om, for vi har jo set udkastet til økonomi- og erhvervsministerens redegørelse om implementering af brændselsdirektivet.
Også jeg har bemærket, at Venstres folketingsgruppe enstemmigt har sagt ja til 2 pct.-tilsætningen.
I hvert fald var man meget, meget glad for den, men i den forbindelse må jeg gøre opmærksom på, at en 2 pct.-tilsætning vil koste den danske statskasse 250 mio. kr., og i øvrigt regner jeg med, at regeringen i denne forbindelse husker, at Dansk Folkeparti er regeringens aftaleparti, også når det gælder afgifter på dette energiområde.